מייקל בלומברג

מייקל רובנס "מייק" בלומברג (באנגלית: Michael Rubens Bloomberg; נולד ב-14 בפברואר 1942) הוא פוליטיקאי, מיליארדר ונדבן יהודי-אמריקאי, אשר כיהן במשך 12 שנים (2002–2013) כראש עיריית ניו יורק. ביוני 2024 הוערך הונו בכ-106 מיליארד דולר. החל מפברואר 2014 מכהן כשליח האו"ם לשינוי אקלים. בלומברג נולד בבריגטון, בוסטון, מסצ'וסטס, לוויליאם הנרי בלומברג, בן למהגרים יהודים מפולין, שעבד כרואה חשבון במחלבה, ולשרלוט (לבית רובינס) בת למהגרים יהודים מליטא. בתחילה גרו הוריו בשכונת אלסטון, כאשר היה בן שנתיים עברו הוריו להתגורר בשכונה הסמוכה ברוקליין לשנתיים נוספות, ומשם עברו למדפורד עד שסיים את לימודיו במכללה. בילדותו השתתף בלומברג בפעילות תנועת הצופים ובגיל 12 זכה לדרגה הגבוהה ביותר בתנועה. לאחר סיום בית ספר יסודי המשיך לתיכון מדפורד. הוא היה שותף בכיר בחברת הברוקרים "האחים סלומון" ועשה את הונו במכירת מסופי מידע פיננסי לחברות הסוחרות בוול סטריט. פעילות זו התבצעה במסגרת חברת בלומברג שהקים ונקראת על שמו. כיום זוהי חברת החדשות והמידע הפיננסי השנייה בגודלה בעולם. בלומברג מחזיק בבעלות כ-88% מהחברה. בלומברג בוגר תואר ראשון בהנדסת חשמל מאוניברסיטת ג'ונס הופקינס בשנת 1964 ומוסמך במנהל עסקים מאוניברסיטת הרווארד ב-1966. עד ליולי 2024 תרם כ-4.55 מיליארד דולר לאוניברסיטת ג'ונס הופקינס וגם היה יו"ר חבר המנהלים של האוניברסיטה. בשנת 1997 פרסם מייקל בלומברג אוטוביוגרפיה תחת הכותרת "Bloomberg by Bloomberg". בלומברג היה חבר המפלגה הדמוקרטית ברוב שנותיו. בשנת 2001 התמודד מטעם המפלגה הרפובליקנית והחליף את רודי ג'וליאני בראשות עיריית ניו יורק. הוא נבחר לתקופת כהונה שנייה בשנת 2005. ביוני 2007 פרש מהמפלגה הרפובליקנית והפך לעצמאי פוליטית. בנובמבר 2009 נבחר לתקופת כהונה שלישית בראשות העיר. במהלך מבצע עופרת יצוקה, בינואר 2009, הגיע לביקור הזדהות ותמיכה בעם ישראל ויישובי עוטף עזה, והביע תמיכה מלאה בזכותה של ישראל להגן על עצמה. ב-2007 נבחר לאקדמיה האמריקאית לאמנויות ולמדעים. ב-2009 זכה בפרס לסקר לרפואה, בתחום השירות הציבורי, על התחשבות במדע בתהליכי קבלת ההחלטות, הצבת סטנדרטים בטיפול בבריאות הציבור ופועלו להפחתת השימוש בטבק בניו יורק. בלומברג תרם מכיסו הפרטי מיליוני דולרים למטרות יהודיות בארצות הברית וגם בישראל, בה הוא מבקר תכופות. הוא העניק 50 מיליון דולר לטובת בניית תחנת מגן דוד אדום בירושלים, שנחנכה ב-23 באוקטובר 2011 באירוע בהשתתפותו. בנובמבר 2013 פורסם כי בלומברג הוא הזוכה הראשון בפרס בראשית בסך מיליון דולר. בלומברג הודיע כי סכום הזכייה ייתרם על ידו למטרות שונות. בסוף שנת 2013, כאשר סיים את כהונתו כראש עיריית ניו יורק, פורסמה הערכה שבמהלך כהונתו הוציא כ-650 מיליון דולר על מימון פעילותו בה. הוא ויתר על שכרו במהלך כהונתו, והסתפק בשכר של דולר אחד בשנה. ב-2019 הודיע על חזרתו למפלגה הדמוקרטית ובנובמבר 2019 הגיש את מועמדותו באלבמה לקראת הבחירות המקדימות במפלגה הדמוקרטית. ב-4 בדצמבר 2019 הודיע כי יתמודד במערכת הבחירות לנשיאות ארצות הברית 2020, מול דונלד טראמפ. במהלך פברואר 2020 פרש מהמירוץ, לאחר הפסדים שנחל למועמד המוביל ג'ו ביידן. במאי 2024, קיבל את מדליית החירות הנשיאותית מידי הנשיא ג'ו ביידן. בלומברג גרוש ואב לשתיים. בתו, ג'ורג'ינה בלומברג, היא רוכבת סוסים מקצועית. הוא דובר אנגלית וספרדית. למד עברית בילדותו, אך אינו שולט בשפה. איילת כרמל, תיק אישי: 40 טייקונים בינלאומיים, ידיעות אחרונות - ספרי חמד - גלובס, 2006. עמ' 59–62. אתר האינטרנט הרשמי של מייקל בלומברג (באנגלית) מייקל בלומברג, ברשת החברתית פייסבוק מייקל בלומברג, ברשת החברתית אקס (טוויטר) מייקל בלומברג, ברשת החברתית אינסטגרם מייקל בלומברג, ברשת החברתית LinkedIn מייקל בלומברג, באתר אנציקלופדיה בריטניקה (באנגלית) מייקל ברברו וקיטי בנט, הניו יורק טיימס, סוף עידן השפע // מה קורה כשהאדם הכי עשיר בעיר נהפך למנהיגה?, באתר TheMarker‏, 3 בינואר 2014 אורלי אזולאי, וושינגטון, מייקל בלומברג לא ירוץ לנשיאות ארה"ב, באתר ynet, 8 במרץ 2016 דוד ברון, מייקל בלומברג נגד נשיאי האוניברסיטאות: תרמו ליצירת האווירה שהולידה תמיכה בטרור, באתר ישראל היום, 18 בנובמבר 2023 חדשות חוץ, בלומברג תרם מיליארד דולר והסטודנטים לרפואה בג'ונס הופקינס ילמדו בחינם, באתר כלכליסט, 9 ביולי 2024 Michael Bloomberg, באתר Forbes סוכנויות הידיעות, התפקיד החדש של בלומברג: שליח האו"ם לשינויי אקלים, באתר כלכליסט, 3 בפברואר 2014 ?Bloomberg — America’s first Jewish president חדשות חוץ, בלומברג תרם מיליארד דולר והסטודנטים לרפואה בג'ונס הופקינס ילמדו בחינם, באתר כלכליסט, 9 ביולי 2024 שמוליק חדד, NYC mayor in Ashkelon, says Israel humane‏, באתר ynet,‏ 1 באפריל 2009 (באנגלית) יצחק בן-חורין, וושינגטון, מדהים: ראש העיר השקיע מכיסו 650 מ' דולר, באתר ynet, 30 בדצמבר 2013 נטע בר, מייקל בלומברג מתמודד לנשיאות, באתר ישראל היום, 24 בנובמבר 2019 סוכנויות הידיעות, בלומברג פורש מהמירוץ הדמוקרטי - ותומך בביידן, באתר ynet, 4 במרץ 2020 Mayor Bloomberg vows to speak Spanish like a native (באנגלית)